ኮቪድ 19 ወረርሽኝን በመከላከል የአዲስ አበባ ከተማ ነዋሪዎች
ወይዘሮ የማታ ግርማና ወይዘሮ መንበረ ተድላ ጎረቤታሞች ናቸው፡፡ ጎረቤታሞቹ ኮቪድ 19 ወረርሽኝ በሽታን ለመከላከል የአፍ እና አፍንጫ መሸፈኛ ሳያደርጉ የአንበሳ አውቶቡስ የትራንስፖርት አገልግሎት ለመጠቀም በመስኮት ለትኬት ቆራጯ ሳንቲም ለመስጠት ይንጠራራሉ፡፡ ትኬት ቆራጯ አፋቸውን ካልሸፈኑ መጠቀም እንደማይችሉ ነገረቻቸው፡፡ ትዕዛዟን ከመቀበል ይልቅ ተከራከሯት፡፡ አገልግሎቱን እንደማያገኙ ሲያውቁ ሁለቱም በትራንስፖርቱ አቅራቢያ የአፍ መሸፈኛውን ገዝተው በመጠቀም አገልግሎቱን ያገኛሉ፡፡ በዚህ አጋጣሚ ነበር ስለበሽታው ያላቸውን ግንዛቤ እንዲነግሩኝ የጠየኳቸው፡፡
ሁለቱም እጅን መታጠብ፣ አፍና አፍንጫን መሸፈን፣ ርቀትን መጠበቅ በሽታውን ለመከላከል አስፈላጊ እንደሆነ ግንዛቤው አላቸው፡፡ ከአንበሳ ትኬት ቆራጯ ጋር ስለነበረው አለመግባባት እንደነገሩኝ እነርሱ በነጠላቸው አፋቸውን መሸፈን እንደሚችሉ ሲነግሯት፣ እርሷ ደግሞ የአፍና አፍጫ መሸፈኛ(ማስክ) መጠቀም ግዴታ ነው የሚል ነበር ምላሿ፡፡ በሌላ የትራንስፖርት አገልግሎት ላይ በነጠላቸው መጠቀም በመቻላቸው እንደተከራከሯት ነው የተናገሩት፡፡
እንደነ ወይዘሮ የማታ አስተያየት ጥንቃቄው ወጥነት የለውም:: አንዳንድ የሕዝብ ትራንስፖርት መስጫዎች በነጠላ መሸፈንን ይከለክላሉ፡፡ አንዳንዶቹ ደግሞ ይፈቅዳሉ፡፡ ለተሳፋሪው የእጅ ንጽህና መጠበቂያ አልኮልና ሳኒታይዘር ማቅረብም እንደጅምሩ ሆኖ አላገኙትም፡፡ በጣም ጥቂት የሕዝብ ትራንስፖርት አገልግሎት ሰጪዎች ናቸው የሚያቀርቡት፡፡ በበሽታው የሚያዙ ሰዎች ቁጥር እየጨመረ ባለበት በዚህ ወቅት ጥንቃቄው የላላው በአገልግሎት ሰጪዎችም በኩል እንደሆነ ይገልጻሉ፡፡
ወይዘሮ የማታ እና መንበረ በመገናኛ ብዙኃን ሲተላለፍ ከሚሰሙት መረጃ ውጪ በበሽታው የተጎዳ በአካባቢያቸውም ሆነ በቤተሰብ እንዳላጋጠማቸው በማስታወስ፣ ይሄ እነርሱን ጨምሮ ብዙዎችን አዘናግቷል ብለው ያምናሉ፡፡ ወደ ገበያም ሆነ ለተለያየ ጉዳይ ሲወጡ ብዙዎች የአፍ መሸፈኛ ቢያደርጉም በአግባቡ ሲጠቀሙበት አለማስተዋላቸውን ተናግረዋል፡፡ በግላቸው አስገዳጅ ካልሆነ የአፍና አፍንጫ መሸፈኛውን ባይጠቀሙ ይመርጣሉ፡፡ በአጠቃቀሙ ላይ በተለያዩ አካላት የሚሰጠው አስተያየትም መሸፈኛውን ለመጠቀም የሚያበረታታ እንዳልሆነ አስረድተዋል፡፡ 
ኮሮና ቫይረስ ወረርሽኝ በሽታ መኖሩን በመገናኛ ብዙኃን ስትሰማና ከቤት ስትወጣ አፍና አፍንጫቸውን የሸፈኑ ሰዎችን ስታይ እንደሆነ አስተያየቷን የሰጠችን ወጣት ኤደን በቀለ በቤት ውስጥ የሚውሉ ሴቶች ተሰባስበው ቡና ሲጠጡ ወጣት ወንዶችም እንዲሁ ተሰብስበው ካርታ ሲጫወቱ፣ አዋቂ ወንዶችም ከመጠጥ ቤት እንደማይጠፉ መታዘቧን ተናግራለች፡፡
ብዙዎችም ስለበሽታው ከሚያደርጉት ጥንቃቄ ይልቅ በበሽታው የተያዙ ሰዎችን ቁጥር ለማወቅ ያላቸውን ጉጉት ታዝባለች፡፡ ትዝብቷ እንድትዘናጋ እንዳደረጋትም ተናግራለች፡፡ከቤት ስትወጣ ግን የአፍ መሸፈኛ እንደምትጠቀም ገልጻለች፡፡
በጋራ መኖሪያቤት ውስጥ እንደሚኖሩ የነገሩኝ ወይዘሮ አመለወርቅ ታደሰ ወረርሽኙ እንደተከሰተ አካባቢ በሕንፃቸው ላይ ለእጅ መታጠቢያ ውሃና ሳሙና እንዲሁም ሳኒታይዘር በማዘጋጀት ብዙዎች ጥንቃቄ ሲያደርጉ እንደነበር በማስታወስ፣ አሁን ግን እንደጅምሩ አይደለም ይላሉ፡፡ በግላቸው የእጅ መታጠቡ ልማድ ሆኖባቸው ጥንቃቄ ማድረጉን እንዳጠናከሩ ይገልጻሉ፡፡ ልጆቻቸው ላይ ግን መዘናጋት ማስተዋላቸውንና ቢመክሯቸውም እንዳልተቀበሏቸው ገልጸዋል፡፡ የብዙዎች መዘናጋትም አስፈርቷቸዋል፡፡
በገበያ ቦታ ያገኘናቸው ወይዘሮ ቀፀላ ይትባረክ ከበሽታው እራሳቸውንና ሦስት ቤተሰቦቻቸውን ለመከላከል የሚያደርጉትን ጥረት እንደነገሩን፣ ለቅሶ መድረስ፣ ቤተክርስቲያን መሄድ ትተዋል:: በሽታው ከተከሰተ ከቤታቸው ርቀው መሄድ ቀንሰዋል:: ወጥተው ሲመለሱም ልብስ ይቀይራሉ፡፡ ይታጠባሉ፡፡ ቤተሰቦቻቸውም በተመሳሳይ እንዲያደርጉ ይከታተሏቸዋል፡፡በሽታው እስኪጠፋ ድረስ የግል ጥንቃቄ ማድረግ እንደሚገባ መክረዋል፡፡ በአዲስ አበባ ከተማ በመንደሮች፣ በንግድ ቦታዎች፣ በመንገድ ላይ በትራንስፖርት አገልግሎት መስጫዎች ተዘዋውረን እንዳየነው ቅድመ ጥንቃቄው ገና ይቀረዋል፡፡አዲስ ዘመን ግንቦት 6/2012ለምለም መንግሥቱ